**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2024. február 29-i ülésére**

**Javaslat Szombathely Megyei Jogú Város Önkormányzata 2024. évi költségvetéséről szóló önkormányzati rendeletének megalkotására és a kapcsolódó döntések meghozatalára**

**I.**

**Az önkormányzat 2024. évi költségvetésének megalkotása**

Önkormányzatunk ***2024. évi költségvetési rendeletének*** megalkotása Magyarország 2024. évi központi költségvetéséről szóló 2023. évi LV. törvény önkormányzati gazdálkodásra vonatkozó pénzügyi kereteinek figyelembevételével történt.

A költségvetési gazdálkodás egymást követő évekre épülő tervezési – gazdálkodási folyamat. Ezért pénzügy szakmailag lehetetlen, hogy egy adott év költségvetésének összeállításakor ne tekintsünk vissza a múltra, és ne jelezzünk előre a jövőbe.

Mindezek alapján a következő összefüggést határozhatjuk meg:

**A 2023.évi költségvetési rendelettervezet** benyújtásakor bemutatásra került a tervezetnek a 2024.évi költségvetésre gyakorolt hatása. A Közgyűlés a 47/2023. (II.23.) Kgy. sz. határozatával a 2024. évi várható költségvetési helyzettel kapcsolatos, előterjesztésben szereplő tájékoztatást megismerte, azt tudomásul vette. Eszerint Szombathely Megyei Jogú Város Önkormányzatának fegyelmezett gazdálkodással kellett megteremteni a korábbi években vállalt új kötelezettségek (közösségi közlekedés, parkfenntartás) költségvetési forrását, cca. 2 Mrd Ft nagyságrendben. Mivel ezen feladatok beépültek az önkormányzat rendes működésébe, ezért azok forrását szükségszerűen meg kell teremteni a későbbi évek vonatkozásában is. Az önkormányzat 2023. évi fegyelmezett gazdálkodásával, a közgyűlés által elfogadott takarékossági program végrehajtásával, a helyi adóban elért többletbevételekkel, kamatbevételekkel, további vagyonértékesítésekkel 2,4 Mrd Ft összegű pozitív egyenleggel újból megteremtette forrását a vállalt kötelezettségek 2024. évi finanszírozására úgy, hogy további 800 millió Ft összegű útfelújítási programot is el tud indítani.

A **2024 évi költségvetési helyzetre** a korábbi években vállalt új kötelezettségek finanszírozásán felülrányomta a bélyegét a már részben csökkent, de a korábbi évekhez képest még mindig jelentős energiaköltség és az infláció.

Ezen felül az intézményeinket terhelő 2023. évi minimálbér, garantált bérminimum, pedagógusok pótlék emelésének és bölcsődei pótlék emelésének szintre hozása (1hó), és a 2024. évre jóváhagyott minimálbér és garantált bérminimum emelése és a pedagógusok béremelése 1.016 millió Ft összegben terhelik meg a költségvetésünket, amelyet a központi támogatások növekménye ebben az évben teljes összegben lefinanszíroz.

Az önkormányzat tulajdonában levő gazdasági társaságok támogatásai az elfogadott üzleti tervek szerinti összegekben szerepelnek a rendelet tervezetben.

Az alábbi tételekkel tudtuk megteremteni a költségvetés egyensúlyát:

* A helyi iparűzési adó bevétel tekintetében a 2023. évi teljesítést vettük alapul, némi biztonsági tartalékkal is számolva.
* A kamatbevételek tervezésénél figyelembe vettük a csökkenő kamatszintet, ahogy a lízing szerződésünk kamatköltségeinél is.
* A vagyongazdálkodási bevételek előirányzatának tervezésekor a meglévő szerződések alapján önkormányzatunkat biztosan megillető bevételek kerültek beépítésre a költségvetésbe
* A korábbi évekhez képest még mindig jelentős energiaköltségek finanszírozására kormányzati támogatásként 500 millió Ft-al számolunk.

**2025. év**

A 2024. évi költségvetési egyensúly megteremtése után ki kell tekintenünk a 2025. év pénzügyi helyzetére is. A 2024. évi egyensúlyhoz be kellett vonnunk a 2023. év takarékos gazdálkodásából származó 2.446 millió Ft összegű szabad maradványt, a vagyonértékesítésből származó 274 millió Ft-ot, valamint a központi támogatásként remélt 500 millió Ft-ot. Mindez azt jelenti, hogy 3 milliárd Ft közeli, jelen pillanatban egyszeri bevételnek tűnő forrás bevonást meg kell tudnunk ismételni majd a 2025. év költségvetésének tervezésénél is. Természetesen az energiahelyzet év közbeni változása, valamint a helyi gazdaság erejében rejlő potenciálok kedvezően is tudják majd befolyásolni ezen megállapítást, azonban ki kell jelentenünk, hogy folytatni kell a további saját források, illetve központi támogatások felkutatását.

Az államháztartásról szóló 2011. évi CXCV. törvény (a továbbiakban. Áht.) 23.§ (2) bekezdése szerint be kell mutatni a költségvetési rendeletben a költségvetési bevételeket és kiadásokat kötelező feladatok, önként vállalt feladatok, valamint államigazgatási feladatok szerinti bontásban. Az Mötv. 10.§ (3) bekezdése szerint az önkormányzat – a törvényben meghatározott esetekben – az állammal kötött külön megállapodás alapján elláthat állami feladatokat. Önkormányzatunk ilyen megállapodással nem rendelkezik. A törvényi kötelezettségünknek kívánunk eleget tenni azzal, hogy az ágazati kiadások táblázataiban a működési kiadások részletes meghatározásánál jelöljük soronként, hogy kötelező vagy önként vállalt a feladat jellege. A felhalmozási kiadások alapfeladatokat szolgáló önkormányzati vagyonelemekhez, vagy újak létrehozásához kapcsolódnak, ezeket kötelező feladatként szerepeltetjük a költségvetésben. Az önként vállalt feladatokat az önkormányzat teljes egészében saját bevételeiből finanszírozza.

Az Áht. 29/A. § szerint a helyi önkormányzat évente, legkésőbb a költségvetési rendelet elfogadásáig határozatban állapítja meg a Magyarország gazdasági stabilitásáról szóló 2011. évi CXCIV. törvény (a továbbiakban Stabilitási tv.) 45. § (1) bekezdés a) pontja felhatalmazása alapján kiadott jogszabályban – 353/2011.(XII.30.) Korm. rendelet –meghatározottak szerinti saját bevételeinek, valamint a Stabilitási tv. 8. § (2) bekezdése szerint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A költségvetési rendelettervezet esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendelettervezet megalkotásának szükségességét, a jogalkotás elmaradásának várható következményeit pedig az Áht. és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A tájékoztatási kötelezettségünknek a fent hivatkozott kormányrendeletben meghatározott adattartalommal, a hatályos jogszabályokban foglaltak figyelembevételével teszünk eleget, amit a határozati javaslat tartalmaz.

**II.**

**A Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020.(II.5.) önkormányzati rendelet módosítása**

A helyi önkormányzat képviselő-testülete a Polgármesteri Hivatalban dolgozó köztisztviselők közszolgálati jogviszonyának egyes kérdéseiről a Magyarország 2024. évi központi költségvetéséről szóló 2023. évi LV. törvényben (a továbbiakban: költségvetési tv.), továbbá a közszolgálati tisztviselőkről szóló 2011. évi CXCIX. törvényben (a továbbiakban: Kttv.) kapott felhatalmazás alapján rendeletben jogosult dönteni.

A költségvetési törvény 62. § (6) bekezdése alapján a helyi önkormányzat képviselő-testülete rendeletben a 2024. évben – az önkormányzat saját forrásai terhére – a polgármesteri hivatalnál foglalkoztatott köztisztviselők vonatkozásában a Kttv.-ben foglaltaktól eltérően a központilag meghatározott illetményalapnál (38.650,- Ft) magasabb összegben állapíthatja meg az illetményalapot.

A Közgyűlés a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendeletben (a továbbiakban: Rendelet) 2023. évre az illetményalap mértékét 47.000.- Ft összegben állapította meg.

Javaslatot teszek arra, hogy az illetményalap mértéke 2024. évben két ütemben, az alábbiak szerint kerüljön megállapításra:

I. ütem 2024. január 1. napjától 2024. február 29. napjáig az előző évhez hasonlóan 47.000,- Ft összegben,

II. ütem 2024. március 1. napjától 2024. december 31. napjáig pedig 54.050.- Ft összegben.

2024. március 1. napjától 15%-os mértékű bérrendezésre teszek javaslatot, amely részben a fentiekben meghatározott illetményalap emelésével, részben pedig a polgármester és a jegyző részére a Kttv.-ben biztosított munkáltatói intézkedésekkel valósítható meg.

A Kttv. 234. § (3) bekezdés a) pontja, valamint a (4) bekezdése alapján a helyi önkormányzat rendeletben a tárgyévre vonatkozóan a felsőfokú iskolai végzettségű köztisztviselőnek egységesen, illetve valamennyi érettségi végzettségű köztisztviselőnek egységesen állapíthat meg illetménykiegészítést.

Javaslatot teszek arra, hogy a korábbi évekkel egyezően az illetménykiegészítés valamennyi felsőfokú iskolai végzettségű köztisztviselőnek egységesen a köztisztviselő alapilletményének legfeljebb 35%-ában, valamennyi érettségi végzettségű köztisztviselőnek a köztisztviselői alapilletményének legfeljebb 20%-ában kerüljön megállapításra 2024. évre is.

Fentiek miatt előterjesztem a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosítását.

A Kttv. 200. § (2) bekezdése alapján az államigazgatási szerv vezetője köteles kikérni a szakszervezet véleményét a kormánytisztviselők munkavégzésére, munka- és pihenőidejére, jutalmazására, valamint juttatásaira vonatkozó, a munkáltató hatáskörébe utalt szabályozásról. A jogszabály által előírt kötelezettség teljesítéseként sor került a Magyar Köztisztviselők, Közalkalmazottak és Közszolgálati Dolgozók Szakszervezetének (MKKSZ) munkahelyi vezetőjével történt egyeztetésre. A szakszervezet a javaslattal egyetért.

A jogalkotásról szóló 2010. évi CXXX. törvény 17-18. §-ai értelmében jelen előterjesztés mellékletét képezi a rendelet szövegének tervezete mellett az előzetes hatásvizsgálat, valamint a tervezet indokolása.

**III.**

**Fogyatékkal Élőket és Hajléktalanokat Ellátó Közhasznú Nonprofit Kft. 2024. évi üzleti tervének elfogadásáról szóló közgyűlési határozat módosítása**

A Tisztelt Közgyűlés a 2023. december 14-i ülésén a 413/2023. (XII.14.) Kgy. számú határozatában a Fogyatékkal Élőket és Hajléktalanokat Ellátó Közhasznú Nonprofit Kft. 2024. évi üzleti tervét 142.000 eFt önkormányzati működési támogatással fogadta el. A 173/2023. (V.25.) Kgy.sz. határozatban 2023. július 1-től a Kft. munkavállalóinak havi bruttó 50.000 Ft béremelés került meghatározásra, ez 2024. évben 39.272 eFt önkormányzati többletforrást igényel. A Kft. üzleti tervében 181.272 eFt önkormányzati támogatási igény szerepel, az Önkormányzat a 2024. évi költségvetési rendelet megalkotására előterjesztett javaslat a fedezetet tartalmazza, így az önkormányzati támogatás összegét a 413/2023. (XII.14.) Kgy. számú határozatban módosítani szükséges.

**IV.**

**A Szombathelyi Kézilabda Klub és Akadémia támogatásával kapcsolatban meghozott 273/2023. (IX. 28.) Kgy. számú határozat kiegészítése**

A Közgyűlés 273/2023. (IX. 28.) Kgy. számú határozatában úgy döntött, hogy a Szombathelyi Kézilabda Klub és Akadémia esetén minden további támogatás kifizetésének feltétele, hogy az érintett egyesület és Kft. hozzájárulnak működésük önkormányzat általi átvilágításához (szükség esetén külső szakértő bevonásával), és annak során az önkormányzattal együttműködtek.

A Szombathelyi Kézilabda Klub és Akadémia közössége 2023. október 20-án közleményben vállalta működése törvényes átvilágítását. Közleményében az is szerepelt, hogy a Szombathelyi Kézilabda Klub és Akadémia működésének átláthatóságát tovább növelve létrehoz egy felügyelőbizottságot és kérte a városvezetést, delegáljon egy általa megnevezett személyt a felügyelőbizottságba, hogy személyesen tudja ellenőrizni a városi támogatások felhasználását.

Annak érdekében, hogy az önkormányzat támogatása – egyezően a közleményben foglaltakkal – a legátláthatóbb módon legyen biztosítható a működéshez, a Közgyűlés 273/2023. (IX. 28.) Kgy. számú határozata kiegészítésére teszek javaslatot.

**V.**

**Egyesített Bölcsődei Intézmény vezetője illetményének megállapítása**

Szombathely Megyei Jogú Város polgármestere a 101/2020. (XI.25.) Pm. határozatával döntött arról, hogy a Szombathelyi Egyesített Bölcsődei Intézmény magasabb vezetői (intézményvezetői) feladatainak ellátásával Sebestyén Biankát bízza meg, aki a vezetői feladatokat 2021. január 1. napjától 2025. december 31. napjáig látja el. Az intézményvezető illetménye havi bruttó 700.000 Ft - ban került megállapításra, mely összeg az ágazati pótlékot nem foglalta magában.

Figyelemmel a pedagógusok új életpályájáról szóló 2023. évi LII. törvényben meghatározott szabályozásra, a bérszámítási elemek változására – az intézményvezető bérének változatlan összegben tartása mellett - az intézményvezető bruttó havi illetményének 761.893 Ft összegre történő emelését javaslom.

**VI.**

**Döntés az egészségügyi alapellátás háziorvosai és fogorvosai részére rezsitámogatást biztosításáról**

Szombathely Megyei Jogú Város Közgyűlése az 54/2023. (II.23.) Kgy. számú határozatával döntött a szombathelyi egészségügyi alapellátás háziorvosai és fogorvosai részére 2023. január 1. napjától 2023. december 31. napjáig terjedő időre – amennyiben az orvos által a fizetési határidőre a tárgyhónapban esedékes energiaszámlák kiegyenlítésre kerülnek - rezsitámogatás biztosításáról az alábbiak szerint:

* + a rezsiköltségek növekedésének viszonyítási alapja a 2021. év;
	+ az ellentételezés kezdőpontját a 2022. novemberi fogyasztásról szóló - 2023. januárjában befizetendő - energiaszámlák jelentik;
	+ 50.000,- Ft alatti 4 havi növekmény nem kerül kompenzálásra;
	+ a rezsiköltségek 4 havonkénti növekményét alapul véve:
	+ 50.000,- Ft – 200.000,- Ft közötti 4 havi növekmény esetén: 40 %-ot,
	+ 200.000,- Ft – 300.000,- Ft közötti 4 havi növekmény esetén: 45 %-ot,
	+ 300.000,- Ft feletti 4 havi növekmény esetén: 50 %-ot vállal át az önkormányzat,
	+ a Szűrcsapó utca 23. szám alatti 4 felnőtt háziorvosi és 2 házi gyermekorvosi praxis, a Fogaras utca 6. szám alatti 2 házi gyermekorvosi praxis, valamint a Markusovszky utca 8. szám alatti 4 felnőtt háziorvosi praxis tekintetében a növekmény 60 %-a kerül kompenzálásra, részletfizetés biztosításával.

A Közgyűlés fenti számú határozatában egyetértett azzal, hogy a rezsitámogatás rendszeréhez szükséges forrás 4 havi kimutatások alapján a Szombathelyi Egészségügyi és Kulturális Intézmények Gazdasági Ellátó Szervezete részére átadásra kerüljön.

Tekintettel arra, hogy a rendelők közüzemi költségeinek kifizetése továbbra is megterhelő a háziorvosok és fogorvok számára, javaslom, hogy a rezsitámogatás időtartama 2024. június 30-ig meghosszabbításra kerüljön, az alábbiak szerint:

* + a rezsiköltségek növekedésének viszonyítási alapja a 2021. év;
	+ az ellentételezés kezdőpontját a 2023. novemberi fogyasztásról szóló - 2024. januárjában befizetendő - energiaszámlák jelentik;
	+ 37.500,- Ft alatti 3 havi növekmény nem kerül kompenzálásra;
	+ a rezsiköltségek 3 havonkénti növekményét alapul véve:
	+ 37.500,- Ft – 150.000,- Ft közötti 3 havi növekmény esetén: 40 %-ot,
	+ 150.000,- Ft – 225.000,- Ft közötti 3 havi növekmény esetén: 45 %-ot,
	+ 225.000,- Ft feletti 3 havi növekmény esetén: 50 %-ot vállal át az önkormányzat,
	+ a Szűrcsapó utca 23. szám alatti 4 felnőtt háziorvosi és 2 házi gyermekorvosi praxis, a Fogaras utca 6. szám alatti 2 házi gyermekorvosi praxis, valamint a Markusovszky utca 8. szám alatti 4 felnőtt háziorvosi praxis tekintetében a növekmény 60 %-a kerül kompenzálásra, részletfizetés biztosításával.

**VII.**

**Javaslat a 2024. évi vagyongazdálkodási koncepcióval kapcsolatos döntés meghozatalára**

Szombathely Megyei Jogú Város Önkormányzata a 2024. évi költségvetésében a folyamatban lévő ingatlanértékesítéseken túl vagyongazdálkodási bevételeket nem tervezett.

Az előterjesztés mellékleteiben feltüntetésre kerültek azon önkormányzati tulajdonban álló, eladás útján hasznosítandó lakások, beépítetlen területek, üzletek és irodák, valamint az egyéb nem lakás célú helyiségek, amelyek a 64/2022. (II.24.) Kgy. sz. határozattal elfogadott 2022. évi és a 106/2023. (III.30.) Kgy. sz. határozattal elfogadott 2023. évi vagyongazdálkodási koncepcióban szerepeltek, azonban azok pályázati eljárása eredménytelenül zárult, illetve egyes ingatlanok meghirdetésre sem kerültek.

Javaslom, hogy a Tisztelt Közgyűlés a 64/2022. (II.24.) Kgy. sz. határozattal elfogadott 2022. évi, valamint a 106/2023. (III.30.) Kgy. sz. határozattal elfogadott 2023. évi vagyongazdálkodási koncepcióban foglaltakat – új ingatlan kijelölése nélkül – tartsa fenn, egyúttal kérje fel a polgármestert, hogy az ingatlanok részletes pályázati felhívásait – a forgalmi érték változása esetén – terjessze a vagyonrendelet szerinti tulajdonosi joggyakorló elé.

Kérem a Tisztelt Közgyűlést, hogy az előterjesztést megtárgyalni, a rendeleteket megalkotni, továbbá a határozati javaslatokat elfogadni szíveskedjék.

**Szombathely, 2024. február „ ”**

 **/: Dr. Nemény András :/**

**I.**

**HATÁROZATI JAVASLAT**

**…/2024. (II. 29.) Kgy. számú határozat**

Szombathely Megyei Jogú Város Önkormányzata saját bevételeinek és az adósságot keletkeztető ügyleteiből eredő fizetési kötelezettségeinek a 2024. évi költségvetési évet, és az azt követő három évre várható összegét az alábbiak szerint állapítja meg:

|  |  |  |  |  |  |
| --- | --- | --- | --- | --- | --- |
| ezer Ft-ban |  | **2024.** | **2025.** | **2026.** | **2027.** |
| **Megnevezés** |  | **tárgyév** | **tárgyévet követő 1. évben** | **tárgyévet követő 2. évben** | **tárgyévet követő 3. évben** |
| Helyi adók | 1. | 13.260.000 | 13.460.000 | 13.660.000 | 13.860.000 |
| Tulajdonosi bevételek | 2. |  |  |  |  |
| Díjak, pótlékok, bírságok, települési adók | 3. | 11.000 | 11.000 | 11.000 | 11.000 |
| Immateriális javak, ingatlanok, és egyéb tárgyi eszközök értékesítése | 4. | 274.091 | 200.000 | 150.000 | 50.000 |
| Részesedések értékesítése és részesedések megszűnéséhez kapcsolódó bevételek | 5. |   |   |   |   |
| Privatizációból származó bevételek | 6. |   |   |   |   |
| Garancia- és kezességvállalásból származó megtérülések | 7. |   |   |   |   |
|  **Saját bevételek (01+... +07)** | 8. | **13.545.091** | **13.671.000** | **13.821.000** | **13.921.000** |
|  **Saját bevételek (08. sor) 50%-a** | 9. | **6.772.546** | **6.835.500** | **6.910.500** | **6.960.500** |
|  **Előző év(ek)ben keletkezett fizetési kötelezettség (11+...+18)** | 10. | **250.750** | **240.000** | **230.000** | **220.000** |
| Hitelből eredő fizetési kötelezettség | 11. |   |   |   |   |
| Kölcsönből eredő fizetési kötelezettség | 12. |   |   |   |   |
|  Hitelviszonyt megtestesítő értékpapírból eredő fizetési kötelezettség | 13. |   |   |   |   |
|  Adott váltóból eredő fizetési kötelezettség | 14. |   |   |   |   |
|  Pénzügyi lízingből eredő fizetési kötelezettség | 15. | 250.750 | 240.000 | 230.000 | 220.000 |
|  Halasztott fizetés, részletfizetés fizetési kötelezettsége | 16. |   |   |   |   |
| Szerződésben kikötött visszavásárlási kötelezettség | 17. |   |   |   |   |
|  Kezesség-, és garanciavállalásból eredő fizetési kötelezettség | 18. |   |   |   |   |
|  **Tárgyévben keletkezett, illetve keletkező, tárgyévet terhelő fizetési kötelezettség (20+...+27)** | 19. | **0** | **0** | **0** | **0** |
| Hitelből eredő fizetési kötelezettség | 20. |   |   |   |   |
| Kölcsönből eredő fizetési kötelezettség | 21. |   |   |   |   |
|  Hitelviszonyt megtestesítő értékpapírból eredő fizetési kötelezettség | 22. |   |   |   |   |
|  Adott váltóból eredő fizetési kötelezettség | 23. |   |   |   |   |
|  Pénzügyi lízingből eredő fizetési kötelezettség | 24. |   |   |   |   |
|  Halasztott fizetés, részletfizetés fizetési kötelezettsége | 25. |   |   |   |   |
| Szerződésben kikötött visszavásárlási kötelezettség | 26. |   |   |   |   |
|  Kezesség-, és garanciavállalásból eredő fizetési kötelezettség | 27. |   |   |   |   |
|  **Fizetési kötelezettség összesen (10+19)** | 28. | **250.750** | **240.000** | **230.000** | **220.000** |
|  **Fizetési kötelezettséggel csökkentett saját bevétel (09-28)** | 29. | **6.521.796** | **6.595.500** | **6.680.500** | **6.740.500** |

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Stéger Gábor, a Közgazdasági és Adó Osztály vezetője/

**Határidő**: 2024. évi költségvetési rendelet elfogadása

**II.**

**HATÁROZATI JAVASLAT**

**…/2024. (II. 29.) Kgy. számú határozat**

A Közgyűlés a 2025. évi várható költségvetési helyzettel kapcsolatos, előterjesztésben szereplő tájékoztatást megismerte, azt tudomásul vette.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Stéger Gábor, a Közgazdasági és Adó Osztály vezetője/

**Határidő**: azonnal

**III.**

**………/2024. (II.  29.) Kgy. sz. határozat**

A Közgyűlés felkéri a polgármestert és a jegyzőt, hogy 2024. március 1. napjától kezdődő hatállyal tegye meg a munkáltatói jogkörébe tartozó intézkedéseket a Polgármesteri Hivatalban foglalkoztatott köztisztviselők és munkavállalók 15 %-os bérrendezése érdekében.

**Felelős:**               Dr. Nemény András polgármester

                             Dr. Károlyi Ákos jegyző

                            /A végrehajtás előkészítéséért:

Nagyné Dr. Gats Andrea, a Jogi, Képviselői és Hatósági Osztály vezetője/

**Határidő:** 2024. március 1.

**IV.**

**Határozati javaslat**

**........../2024. (II.29.) Kgy. számú határozat**

Szombathely Megyei Jogú Város Közgyűlése a 413/2023. (XII.14.) Kgy. számú határozatát akként módosítja, hogy a Fogyatékkal Élőket és Hajléktalanokat Ellátó Közhasznú Nonprofit Kft. 2024. évi üzleti tervét 181.272 eFt önkormányzati működési támogatással, 2.997 eFt tervezett adózott eredménnyel hagyja jóvá.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Németh Klára, a társaság ügyvezetője)

**Határidő:** azonnal

**V.**

**Határozati javaslat**

**........../2024. (II.29.) Kgy. számú határozat**

Szombathely Megyei Jogú Város Közgyűlése a Szombathelyi Kézilabda Klub és Akadémia (úgy a Kft, mint a sportegyesület) támogatásával kapcsolatos, a 273/2023. (IX. 28.) Kgy. számú határozatban megszabott feltételeket az alábbiak szerint egészíti ki:

1. az Önkormányzat 2023. évi költségvetésében biztosított, és támogatási szerződéssel le nem kötött, mindösszesen 15 M Ft összeg támogatott részére történő átutalásának együttes feltétele, hogy:
2. a Szombathelyi Kézilabda Klub és Akadémia által korábban megtett nyilatkozatnak megfelelően a Szombathelyi Kézilabda Klub és Akadémia Sport Kft-ben, valamint a Szombathelyi Kézilabda Klub és Akadémia, mint sportegyesületben a vonatkozó dokumentumok módosításával felállításra kerül önkormányzati részvétellel működő felügyelőbizottság,
3. mindkét felügyelőbizottságba az Önkormányzat 1-1 tagot delegál, amely delegálást a Kft. és a sportegyesület elfogad,
4. a Kft-ben és sportegyesületben létrehozott felügyelőbizottságok megtartották az alakuló ülésüket.
5. az Önkormányzat 2024. évi költségvetésében biztosított, és támogatási szerződéssel le nem kötött, a 2023. év eredeti előirányzatához képest 10 M Ft-tal megemelt, mindösszesen 40 M Ft összeg támogatott részére történő átutalásának együttes feltétele, hogy:
6. a Kft. és a sportegyesület teljes működése tekintetében folyamatban lévő átvilágítás során a szakértővel a Kft. és a sportegyesület együttműködött,
7. a Kft. és a sportegyesület írásban vállalja és garantálja a szakértő által megfogalmazott javaslatok teljeskörű végrehajtását.

**Felelős** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Nagyné Dr. Gats Andrea, a Jogi és Képviselői Osztály vezetője,

 Stéger Gábor, a Közgazdasági és Adó Osztály vezetője)

**Határidő:** azonnal

**VI.**

**Határozati javaslat**

**........../2024. (II.29.) Kgy. számú határozat**

Szombathely Megyei Jogú Város Közgyűlése a polgármester 101/2020. (XI. 25.) Pm. számú határozatát a Szombathelyi Egyesített Bölcsődei Intézmény vezetője tekintetében – figyelemmel a pedagógusok új életpályájáról szóló 2023. évi LII. törvényben meghatározott szabályozásra – akként módosítja, hogy az intézményvezető havi bruttó illetményét a Közgyűlés 761.893 Ft-ban állapítja meg, egyúttal a 101/2020. (XI. 25.) Pm. számú határozat 2. pontját a Közgyűlés hatályon kívül helyezi.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője)

**Határidő:** azonnal

**VII.**

**Határozati javaslat**

**…./2024. (II.29.) Kgy. számú határozat**

1. Szombathely Megyei Jogú Város Közgyűlése elhatározza, hogy az egészségügyi alapellátás háziorvosai és fogorvosai részére 2024. június 30. napjáig a rendelők közüzemi költségeinek megfizetéséhez – amennyiben az orvos által a fizetési határidőre a tárgyhónapban esedékes energiaszámlák kiegyenlítésre kerülnek – rezsitámogatást biztosít az alábbiak szerint:
	* a rezsiköltségek növekedésének viszonyítási alapja a 2021. év;
	* az ellentételezés kezdőpontját a 2023. novemberi fogyasztásról szóló - 2024. januárjában befizetendő - energiaszámlák jelentik;
	* 37.500,- Ft alatti 3 havi növekmény nem kerül kompenzálásra;
	* a rezsiköltségek 3 havonkénti növekményét alapul véve:
	* 37.500,- Ft – 150.000,- Ft közötti 3 havi növekmény esetén: 40 %-ot,
	* 150.000,- Ft – 225.000,- Ft közötti 3 havi növekmény esetén: 45 %-ot,
	* 225.000,- Ft feletti 3 havi növekmény esetén: 50 %-ot vállal át az önkormányzat,
	* a Szűrcsapó utca 23. szám alatti 4 felnőtt háziorvosi és 2 házi gyermekorvosi praxis, a Fogaras utca 6. szám alatti 2 házi gyermekorvosi praxis, valamint a Markusovszky utca 8. szám alatti 4 felnőtt háziorvosi praxis tekintetében a növekmény 60 %-a kerül kompenzálásra, részletfizetés biztosításával.
2. A Közgyűlés felkéri a polgármestert, hogy a program folytatására vonatkozó javaslatát dolgozza ki és terjessze a Közgyűlés elé.
3. A Közgyűlés egyetért azzal, hogy a rezsitámogatás rendszeréhez szükséges forrás 3 havi kimutatások alapján a Szombathelyi Egészségügyi és Kulturális Intézmények Gazdasági Ellátó Szervezete részére átadásra kerüljön.
4. A Közgyűlés felhatalmazza a polgármestert és a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a szükséges intézkedések megtételére.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal (1. és 3. pont vonatkozásában)

 2024. június 30. (2. és 4. pont vonatkozásában)

**VIII.**

**Határozati javaslat**

**…./2024. (II.29.) Kgy. számú határozat**

Szombathely Megyei Jogú Város Közgyűlése a 64/2022. (II.24.) Kgy. sz. határozattal elfogadott 2022. évi, valamint a 106/2023. (III.30.) Kgy. sz. határozattal elfogadott 2023. évi vagyongazdálkodási koncepcióban foglaltakat – új ingatlan kijelölése nélkül – fenntartja.

A Közgyűlés felkéri a polgármestert, hogy az értékesítésre kijelölt ingatlanok részletes pályázati felhívásait – a forgalmi érték változása esetén – terjessze a vagyonrendelet szerinti tulajdonosi joggyakorló elé.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal